Document ID: 32008D0638

KOMISJONI OTSUS,
30. juuli 2008,
millega muudetakse otsust 2007/777/EÜ Hiinale antud kuumtöödeldud linnulihatoodete impordiloa osas
(teatavaks tehtud numbri K(2008) 3874 all)
(EMPs kohaldatav tekst)
(2008/638/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1992. aasta direktiivi 92/118/EMÜ, millega sätestatakse selliste toodete ühendusesisest kaubandust ja ühendusse importimist reguleerivad loomade ja inimeste tervishoiunõuded, mille suhtes ei kohaldata direktiivi 89/662/EMÜ A lisa I peatükis ja patogeenide puhul direktiivis 90/425/EMÜ osutatud ühenduse erieeskirjades sätestatud nõudeid, (1) eriti selle direktiivi artikli 10 lõike 2 punkti c,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (2) eriti selle artikli 8 sissejuhatavat osa, artikli 8 lõike 1 esimest lõiku, artikli 8 lõiget 4, artikli 9 lõike 2 punkti b ning artikli 9 lõike 4 punkte b ja c,
ning arvestades järgmist:
(1)
Komisjoni 29. novembri 2007. aasta otsuses 2007/777/EÜ (millega kehtestatakse looma- ja inimtervishoiu nõuded ning näidissertifikaadid teatavate kolmandatest riikidest pärit inimtoiduks ettenähtud lihatoodete ja töödeldud magude, põite ja soolte importimiseks ning tunnistatakse kehtetuks otsus 2005/432/EÜ) (3) kehtestatakse nõuded teatavate inimtoiduks ettenähtud lihatoodete saadetiste importimiseks ühendusse, sealhulgas loetelu kolmandatest riikidest ja kolmandate riikide osadest, millest selliste toodete importimist lubatakse. Kõnealuse otsusega kehtestatakse ka näidissertifikaadid ning eeskirjad nende toodete puhul nõutavate töötlemisviiside kohta.
(2)
Otsuse 2007/777/EÜ kohaselt lubatakse Hiinal ühendusse eksportida üksnes kuumtöödeldud linnulihatooteid, mida on töödeldud hermeetiliselt suletud mahutis kuni Fo väärtuseni 3 või üle selle (vastavalt kõnealuse otsuse II lisa 4. osale).
(3)
Hiina ametiasutused esitasid nüüd komisjonile taotluse lubada importida ühendusse linnulihatooteid, mida on vähem töödeldud, nimelt selliseid tooteid, mida on kuumtöödeldud vähemalt 70 °C juures.
(4)
Mitmetel komisjoni talituste poolt Hiinas tehtud kontrollkäikudel oli näha, et Hiina pädevad asutused, eelkõige Shandongi provintsis, on piisavalt hästi struktureeritud, et toime tulla kodulindude tervisliku seisundi jälgimisega.
(5)
Lisaks suutsid Shandongi provintsi asutused tõestada, et direktiivis 2002/99/EÜ ja otsuses 2007/777/EÜ sätestatud konkreetsed loomade tervishoiu nõuded on täidetud.
(6)
Viimati 2007. aasta mais Pariisis peetud Maailma Loomatervishoiu Organisatsiooni (OIE) üldistungi (kus Hiinast sai selle organisatsiooni täisliige) järel on Hiina ametiasutused saatnud komisjonile korrapäraselt teavet loomade tervise kohta. Samuti on nad nõustunud teavitama komisjoni 24 tunni jooksul pärast seda, kui linnugripi või Newcastle’i tõve puhangu esinemise kohta Hiina eelnevalt haigusvabal territooriumil on saadud esialgne kinnitus.
(7)
Hiina saatis hiljuti linnugripi viiruse proovid ühenduse linnugripi tugilaborile. Viiruseproovide vahetamine võimaldab üksikasjalikumalt uurida viiruse arengut ning hinnata viiruse võimalikku päritolu ja selle levimise viise.
(8)
Seetõttu on asjakohane lubada Hiina Shandongi provintsist pärit linnulihatoodete importi ühendusse, kui neid tooteid on vastavalt otsuse 2007/777/EÜ II lisa 4. osa nõuetele töödeldud vähemalt temperatuuril 70 °C.
(9)
Seepärast tuleks otsust 2007/777/EÜ vastavalt muuta.
(10)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2007/777/EÜ II lisa 1. ja 2. osa asendatakse käesoleva otsuse lisaga.
Artikkel 2
Liikmesriigid võtavad viivitamatult käesoleva otsuse täitmiseks vajalikud meetmed ja avaldavad need. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 30. juuli 2008

Labels: 0
3
17
18